1Xo'on anok, i ma Pédro i ma Wan xe 'e pa rahoch i Dios a las tres re u kajbal 'ij, are i 'r re qui tz'onbal i aj Israel che i Dios. 2'Ojun achi chila, clis i rakan chi ralaxic. Ire 'i 'ij 'o i que yaw chuwach jun ocbal bic pa achoch i Dios; i ocbal bic-le, "Chom" ca ix che. Chila yatal wi i achi, man cu tz'onj mer chique i winak are que oc bi pa rachch i Dios. 3I ma Pédro, i ma Wan que tijirbi coquic pa rachoch i Dios; i achi clis, are ril qui wach, xu jek u tz'onoxic mer chique. 4Ique che queb xqui c'am u takexic i achi. I ma Pédro xu bij che: —Choj a tzupe' —co'on che. 5I clis lic xe u tzu, xroy'ej wach ca ya' che. 6Are 'uri i ma Pédro xu bij che: —N-ta mer wu', xui-ri wach i 'o wu' quin ya chawe. Rumal u cho'ab i Jesucrísto aj Nazaret, 'o pin'ab quin bij chawe: ¡chat walijok y chat binok! —xu bij che. 7Te'uri xu chap pan che u 'ab wikabim y xu walijsaj. Juntir xq'uiji u cho'ab u kul tak rakan i clis. 8Xsac'canic xel chicaj y xtaq'ui 'anok, y xu jek binic. Te'uri xoc bi cu' pa rachoch i Dios; ca binic, ca sac'lin chicaj, ca tijin chu cojic u 'ij i Dios. 9Conojel i winak xquilo chi ca binic, y ca tijin chu c'amwaxic che i Dios. 10Rumal-i to' quiqui bisoj; xe oc 'il che, wach i 'antal che i clis. Conojel queta'am u wach, chi are ire-le cu tz'onoj u mer pa ocbal bic che i rachoch i Dios, chi "Chom" ca bix che. 11I achi chi xutziric, lic n-que ro'taj ta chic i ma Pédro i ma Wan. Conojel i winak 'is xe oc 'il, xak que c'un pa'anem cu', pa i je 'o wi. Xe moltaj che uwach ja, chi "Re i mam Salomon" ca bix che. 12I ma Pédro, are xrilo chi que moltaj i winak, xu bij chique: —Ix achiab aj Israel, ¿wuchac quix oc 'il? ¿Wuchac xa coj i takej yoj? Mi ch'ob yix chi mas 'o ka cho'ab yoj, rumal-i ca bin i clis-le. Mi ch'ob yix mas oj 'utz chiwach yix y xa rumal-i xutzir i achi. N-are taj. 13Are i Dios xcunawic; are i Dios chi xak are qui Dios i katit ka mam, mam Abraham, i mam Isaac, i mam Jacob. Queje xo'on ire ile, cu nimarsabej re u 'ij i Jesus, chi u C'ojol. Are i Jesus-le chi xi jach yix pu'ab i 'atbal tzij. Te'uri, are xraj i ma Piláto cro'taj te bic, yix n-xiwaj taj. 14N-xiwaj ti ro'taxic i achi chi 'o u 'ij rumal i Dios, i achi chi n-tu mac. Are i xiwaj yix, are co'tax bi achi chi camsanel. 15Queje xi 'an yix ile; xe'el na chi xi camsaj i Jun chi ca yaw i ka c'aslemal. Xui-ri, i Dios xu c'unsaj sak chuwach; yoj mísmo kilom ile. 16Are i Jesus-le xcunaw i achi-ri man lic cul ka c'ux che ire; rumal-i xu cowirsaj i rakan i jun-i. Ya xiwil yix wach u 'anom che i achi-ri, chi lic iweta'am u wach. Are i cubibal ka c'ux che i Jesus are xa 'anaw che i achi chi xutziric, lic n-ta chic c'ax che, chi xak quix tijin yix chi rilic. 17Ix wachalal, weta'am chi are xi camsaj i Jesus, n-iweta'am ti usuc' wach i xi 'ano, mi yix, xak mi iwaj'atzil. 18Xui-ri, are xi 'an ile, xe'elok pacha u bim i Dios ujer. Conojel i ajbil u tzij i Dios qui tz'ibam canok chi i Tolke chatal rumal i Dios cu tij ni c'ax. 19Chi jalwachij 'uri i c'aslemal; chi jacha iwib pu'ab i Dios man cresaj i mac chiwij. Te'uri i Kajwal Dios cu ya ni uxlanem pi c'ux, 20man 'o ni i Jesucrísto iwu'; are ire, are i Chatal rumal i Dios o'onom lok, chi quix resaj chi sak. 21Wo'or, 'o u chac chi Jesus ca q'uiji na chicaj c'a cu rik ni 'ij chi Dios cu 'an tan chic c'ac' che ronojel i 'olic. Cu 'an ire ile pacha u bim chake cumal i je lo'laj ajbil u tzij ujer. 22Por ejémplo, i mam Moises xu bij chique i katit ka mam: "I Kajwal Dios cu tak li jun ajbil u tzij chiwe, chi jun chique i je kach aj tinimit; cu tak na lok pacha xin u tak li yin. Chi cojo retalil che wach cu bij ire chiwe. 23Conojel ni'pa i n-que cojon ta che i ajbil u tzij i Dios-le que 'elsax bi chiquixol i aj Israel winak y ca sachsax ni qui wach," u bim i mam Moises. 24Conojel i ujer ajbil u tzij i Dios 'is xak jun i xqui bij wach ca tijin u 'onquil wo'or. Ca jekan li ru' i mam Samuel, conojel 'is queje qui bim can ile. 25'O iwe che i 'utz chi xu bij i Dios ujer cumal i je ajbil u tzij; 'o iwe che i trat chi xu 'an i Dios cu' i katit ka mam. I Dios xu bij che i ka mam, mam Abraham: "Cumal ni a muk a xiquin yet, quin ya ni 'utz piquiwi conojel i winak chuwach i jyub ta'aj," xu bij. 26Rumal-i, i Dios are xu cha i u C'ojol y xu tak li chuwach i jyub ta'aj, nabe xu tak li chiwe yix; xraj ire cu ya ni 'utz piwi yix xak quix u to man qui mayij i macunic —xu bij i ma Pédro chique.
LOS HECHOS WACH I XQUI 'AN I APOSTELAB 3